钦定古今图书集成/明伦汇编/官常典/第071卷 > 鱼复侯子响
## 钦定古今图书集成/明伦汇编/官常典/第071卷 > 鱼复侯子响

按《南齐书》本传，“鱼复侯子响，字云音，世祖第四子也。
豫章王嶷无子，养子响，后有子，表留为嫡。世祖即位，
为辅国将军、南彭城、临淮二郡太守，见诸王不致敬。
子响勇力绝人，关弓四斛力，数在园池中帖骑驰走
竹树下，身无亏伤。既出继，车服异诸王，每入朝，辄忿
怒，拳打车壁。世祖知之，令车服与皇子同。永明三年”，
迁右卫将军。仍出为使持节、都督豫州郢州之西阳、
汝南三郡军事、冠军将军、豫州刺史。明年，进号右将
军，进南豫州之历阳、淮南颍川、汝阳四郡。入为散骑
常侍、右卫将军。六年，有司奏：“子响体自圣明，出继宗
国。大司马臣嶷昔未有嗣，所以因心鞠养。陛下弘天
伦之爱，臣嶷深犹子之恩，遂乃继体扶疏，世祚垂改，
茅蒋庵蔚，蒙嗣莫移，诚欣惇睦之风，实亏立嫡之教。
臣等参议，子响宜还本。”乃封巴东郡王。迁中护军，常
侍如故。寻出为江州刺史，常侍如故。七年，迁使持节、
都督荆湘雍梁宁南北秦七州军事、镇军将军、荆州
刺史。子响少好武，在西豫时，自选带仗左右六十人，
皆有胆干，至镇，数在内斋杀牛置酒，与之聚乐。令内
人私作锦袍绛袄，欲饷蛮交易器仗。长史刘寅等连
名密启，上敕精检，寅等惧，欲秘之。子响闻台使至，不
见敕，召寅及司马席恭穆、谘议参军江愈、殷昙粲、中
兵参军周彦、典签吴修之、王贤宗、魏景渊于琴台下
诘问之，寅等无言。修之曰：“既以降敕旨，政应方便答
塞。”景渊曰：“故应先检校。”子响大怒，执寅等于后堂杀
之，以启无江愈名，欲释之，而用命者已加戮。上闻之，
怒，遣卫尉胡谐之、游击将军尹略、中书舍人茹法亮
领斋仗数百人检捕群小，敕子响若束首自归，可全
其性命。谐之等至江津，筑城燕尾洲，遣传诏石伯儿
入城慰劳子响曰：“我不作贼，长史等见负。今政当受
杀人罪耳。”乃杀牛具酒鐉饷台军，而谐之等疑畏，执
录其吏。子响怒，遣所养数十人收集府州器仗，令二
千人从灵溪西渡，克明旦，与台军对阵南岸，子响自
与百馀人袍骑，将万钧弩三四张宿江堤上。明日，凶
党与台军战，子响于堤上放弩亡命，王冲天等蒙楯
陵城，台军大败，尹略死之，官军引退。上又遣丹阳尹
萧顺之领兵继至，子响部下恐惧，各逃散，子响乃白
服降，赐死，时年二十二。临死启上曰：“刘寅等入斋检
仗，具如前启。臣罪既山海，分甘斧钺，奉敕遣胡谐之、

永不肯。群小惧怖，遂致攻战，此臣之罪也。臣此月二
十五日，束身投军，希还天阙，停宅一月，臣自取尽，可
使齐代无杀子之讥，臣免逆父之谤。既不遂心，今便
命尽，临启哽塞，知复何陈。”有司奏绝子响属籍，削爵
土，收付廷尉法狱治罪。赐为蛸氏。诸所连坐，别下考
论。赠刘寅侍中，席恭穆辅国将军、益州刺史，江愈、殷
云粲，黄门郎，周彦，骁骑将军。寅字景蕤，高平人也。有
文义而学不闲世务。席恭穆，安定焉氏人，关陇豪族。
上怜子响死后，游华林园，见猿对跳子呜啸，上留目
久之，因呜咽流涕。豫章王嶷上表曰：“臣闻将而必戮。
炳自《春秋》，罄于甸人，著于经礼，犹怀不忍之言，尚有
如伦之痛。岂不事因法往，情以恩留。故庶人蛸子响，
识怀靡树，见沦不逞，肆愤一朝，取陷凶德。遂使迹邻
非孝，事近无君，身膏草野，未云塞衅。但韔矢倒戈，归
罪司戮，即理原心，亦既迷而知返。衅骨不收，辜魂莫
赦，抚事惟往，载伤心目。”昔闵荣伏。“怆动坟园，思荆
就辟，侧怀丘墓，皆两臣衅结于明时，二主议加于盛
世，积代用之为美，历史不以云非。伏愿一下天矜，爰
诏蛸氏，使得安兆末郊，旋窆馀麓，微列苇韔之容，薄
申封树之礼。岂伊穷骸被德，实且天下归仁。臣属忝
皇枝，偏留友睦，以臣继别未安，子响言承出命，提携
鞠养，俯见成人。虽辍嗣蕃条，归体璇萼，循执之念不
移，傅训之怜何已？敢冒宸严，布此悲乞。”上不许，由是
贬为鱼复侯。

按《南史》本传：“子响为都督荆州刺史，直阁将军董蛮
粗有气力，子响要与同行，蛮曰：‘殿下癫如雷，敢相随
邪’？子响笑曰：‘君敢出此语，亦复奇癫’。上闻而不悦曰：
‘人名蛮，复何容得蕴藉’？乃改名为仲舒。谓曰：‘今日仲
舒，何如昔日仲舒’？答曰：‘昔日仲舒，出自私庭；今日仲
舒，降自天帝。以此言之，胜昔远矣’。上称善。谐之等
至”江津，筑城燕尾洲，子响白服登城，频遣信与相闻，
曰：“天下岂有儿反身不作贼，直是麤疏，今便单舸还
阙，何筑城见捉耶？”尹略独答曰：“谁将汝反？父人共语。”
子响闻之，唯洒泣。又送牛数十头，酒二百石，果馔三
十舆，略弃之江流。子响胆力之士，王衡天不胜忿，乃
率党渡洲攻垒，斩略，而谐之、法亮单艇奔逸。上又遣
丹阳尹萧顺之领兵继之。子响即日将白衣左右三
十人，乘舴艋下都。初，顺之将发，文惠太子素忌子响，
密遣不许，还令便为之所。子响及见顺之，欲自申明，
顺之不许，于射堂缢之。子响密作启数纸，藏妃王氏
裙腰中，具自申明云：“轻舫还阙不得，此苦之深，惟愿
矜怜，无使竹帛齐有反”父之子，父有害子之名。及顺
之还，上心甚怪恨。百日于华林为子响作斋，上自行
香，对诸朝士嚬蹙。及见顺之，呜咽移时，左右莫不掩
涕。他日出景阳山，见一猿透掷悲鸣，问后堂丞：“此猿
何意？”答曰：“猿子前日堕崖致死，其母求之不见，故尔。”
上因忆子响，歔欷良久不自胜。顺之惭惧感病，遂以
忧卒。